CELEX: 52016JC0041
Language: da
Date: 2016-09-19
Title: Fælles forslag til RÅDETS AFGØRELSE om Den Europæiske Unions holdning i det associeringsråd, der er oprettet ved Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, for så vidt angår vedtagelsen af prioriteterne for partnerskabet mellem EU og Jordan og pagten i bilaget

EUROPA-KOMMISSIONEN
            Bruxelles, den 19.9.2016
            JOIN(2016) 41 final
            2016/0289(NLE)
            Fælles forslag til
            RÅDETS AFGØRELSE
            om Den Europæiske Unions holdning i det associeringsråd, der er oprettet ved Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, for så vidt angår vedtagelsen af prioriteterne for partnerskabet mellem EU og Jordan og pagten i bilaget
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Den reviderede europæiske naboskabspolitik
                  1
               , som blev vedtaget i november 2015, fastsætter en ny ramme for fastlæggelse af bilaterale forbindelser med partnere. Disse bør fastsættes i et politisk dokument i form af "prioriteter for partnerskabet", der er en vigtig referenceramme, når der skal opnås enighed med partnerlande om et begrænset sæt målrettede prioriteter for de kommende år.
            
            
               Forhandlingen med Jordan fandt sted i ånden fra konferencen i London i februar 2016 om Syrien og regionen, hvor Kommissionen og HR/NF foreslog, at der fastsættes gensidige tilsagn for at hjælpe de lande, der huser den største tilstrømning af syriske flygtninge (Jordan og Libanon). Konceptet stemmer overens med den nye globale strategi for Den Europæiske Unions udenrigs- og sikkerhedspolitik
                  2
               , som den højtstående repræsentant forelagde i juni 2016, dvs. hele EU's værktøjskasse anvendes på den mest effektive måde for at øge virkningen og synligheden af EU-støtten.
            
            
               EU og Jordan blev enige om, at dokumentet med partnerskabsprioriteterne skal have et bilag med en pagt, der fastsætter EU's og Jordans respektive tilsagn. Disse dokumenter danner grundlaget for programmeringen af EU's bistand.
            
            
               Partnerskabsprioriteterne og pagten afspejler fælles interesser og fokuserer på områder, hvor et samarbejde mellem EU og Jordan er til gensidig fordel. Det er i dette lys, at EU og Jordan er fast besluttede på at fremme samarbejdet om tværgående spørgsmål fra stabilisering og sikkerhed til retsstatsforhold og menneskerettigheder, ligestilling mellem kønnene og styrkelse af kvinders indflydelse og status, dialog med civilsamfundet, migration og mobilitet og imødegåelse af voldelig ekstremisme. De vigtigste politiske prioriteter i forbindelserne mellem EU og Jordan i de kommende år er:
            
            
               –styrkelse af samarbejdet om regional stabilitet og sikkerhed, herunder bekæmpelse af terrorisme
            
            
               –fremme af økonomisk stabilitet, bæredygtig og videnbaseret vækst, uddannelse af høj kvalitet og jobskabelse
            
            
               –styrkelse af demokratisk regeringsførelse, retsstatsprincippet og menneskerettigheder.
            
            
               Pagten i bilaget bygger bl.a. på handlingsplanen for Jordan 2016-18 og "Jordan 2025 – National Vision and Strategy". Den fokuserer på at styrke Jordans økonomiske modstandsdygtighed og samtidig forbedre de økonomiske muligheder for syriske flygtninge gennem øget beskyttelse og adgang til beskæftigelse og uddannelse af høj kvalitet og fremme bæredygtig brug af naturressourcer.
            
            
               •Sammenhæng med de gældende regler på samme område
            
            
               Prioriteterne for partnerskabet mellem EU og Jordan er den første bilaterale ramme, der er vedtaget under den nye europæiske naboskabspolitik, og de stemmer overens med prioriteterne og fremgangsmåderne i denne politik, navnlig stabilisering af naboskabsområdet i politisk, økonomisk og sikkerhedsmæssig henseende. De stemmer også overens med associeringsaftalen mellem EU og Jordan, som trådte i kraft i 2002
                  3
               .
            
            
               •Sammenhæng med Unionens politik på andre områder
            
            
               De foreslåede prioriteter for partnerskabet mellem EU og Jordan og den foreslåede pagt, som afspejler EU's mangeårige engagement over for dets middelhavspartnere, er fuldt på linje med opfordringen i EU' globale strategi, der blev vedtaget for nylig, til en integreret tilgang til håndtering af kriser, som skal omfatte EU's politikker på det humanitære område og inden for udvikling, migration, handel, investering, infrastruktur, uddannelse, sundhed og forskning.
            
            
               Dokumenterne tager bl.a. hensyn til fremme af menneskerettigheder og god regeringsførelse, den eksterne dimension af EU's migrationspolitik, øget fokus på internationalt samarbejde om bekæmpelse af terrorisme og voldelig ekstremisme og de muligheder, som handel giver for at skabe retfærdig vækst og ordentlig beskæftigelse.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Dette forslag til Rådets afgørelse om Den Europæiske Unions holdning i det associeringsråd, der er oprettet ved Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, for så vidt angår vedtagelsen af prioriteterne for partnerskabet mellem EU og Jordan og pagten i bilaget har hjemmel i artikel 218, stk. 9, i TEUF.
            
         
         
            
               Artikel 218, stk. 9, i TEUF vil sikre, at partnerskabsprioriteterne kan danne grundlag for den EU-bistand, der er planlagt under det europæiske naboskabsinstrument
                  4
               . Det forventes, at partnerskabsprioriteterne og pagten vedtages på et møde i Associeringsrådet EU-Jordan inden udgangen af 2016 efter Rådets vedtagelse af EU's holdning med henblik på associeringsrådet selv på grundlag af artikel 218, stk. 9, i TEUF. De vedtagne partnerskabsprioriter og den vedtagne pagt skal danne grundlag for programmeringen af bistand under det europæiske naboskabsinstrument.
            
            
               •
                     Nærhedsprincippet (for områder, der ikke er omfattet af enekompetence)
            
            
               Da partnerskabsprioriteterne og pagten vedrører forbindelserne mellem EU og Jordan, kan de ikke vedtages på nationalt plan af medlemsstaterne.
            
            
               •Proportionalitetsprincippet
            
            
               Rådet skal i henhold til artikel 218, stk. 9, i TEUF vedtage en holdning, før associeringsrådet kan vedtage partnerskabsprioriteterne og pagten.
            
            
               •Valg af retsakt
            
            
               Rådets konklusioner af 14. december 2015 om revision af den europæiske naboskabspolitik
                  5
                bekræfter Rådets "hensigt om at indlede en ny fase af engagement med partnerne i 2016, der vil kunne føre til opstilling af nye partnerskabsprioriteter, hvor det er hensigtsmæssigt, med fokus på aftalte prioriteter og interesser".
            
            
               For at leve op til dette engagement er tilsagnene i bilaget det mest hensigtsmæssige instrument: En ny bindende international aftale med Jordan ville have medført en uforholdsmæssig stor proceduremæssig byrde sammenlignet med den tidsramme, som partnerskabsprioriteterne skal dække, og et enkelt aftalememorandum ville på den anden side ikke have nydt samme status som "handlingsplaner og andre tilsvarende dokumenter udarbejdet i fællesskab"
                  6
               , der i artikel 3, stk. 2, i forordningen om det europæiske naboskabsinstrument angives som de vigtigste referencerammer for fastsættelsen af prioriteterne for EU-støtten.
            
            
               3.RESULTATERNE AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               Ikke relevant.
            
            
               •Høring af interesserede parter
            
            
               Disse tekster blev udarbejdet efter tæt samråd med de relevante tjenestegrene i Kommissionen og medlemsstaternes repræsentanter i Rådets gruppe vedrørende Mashreq og Maghreb og efter drøftelser med de jordanske modparter.
            
            
               Der har siden februar 2016 været afholdt høringer af civilsamfundsaktører i Amman og Bruxelles. De vigtigste bidrag var, at det er nødvendigt at vedblive at fremme menneskerettigheder og samtidig bekæmpe voldelig ekstremisme og støtte Jordan i at huse den store tilstrømning af flygtninge, at det er nødvendigt at bevare et stort engagement med hensyn til at fremme uddannelse og andre børnerettigheder, og at det er nødvendigt at fastholde bestræbelserne på at fremme ligestilling mellem kønnene. Der er taget højde for alle disse punkter i teksterne i bilaget.
            
            
               Disse høringer fandt sted efter de retningslinjer, der er fastlagt i den nye europæiske naboskabspolitik.
            
            
               •Indhentning og brug af ekspertbistand
            
            
               Den relevante tematiske ekspertbistand var til rådighed internt, enten i EU's hovedkvarter eller i EU-delegationen.
            
            
               •Konsekvensanalyse
            
            
               Ikke relevant.
            
            
               •Målrettet regulering og forenkling
            
         
         
            
               Ikke relevant.
            
            
               •Grundlæggende rettigheder
            
            
               Ingen virkning for de grundlæggende rettigheder i medlemsstaterne i Den Europæiske Union.
            
            
               Virkningerne for de grundlæggende rettigheder i Jordan forventes at være positive, eftersom den jordanske regerings tilsagn i partnerskabsprioriteterne og pagten bl.a. omfatter gennemførelsen af tilsagn og forpligtelser i henhold til international og national menneskerettighedslovgivning, fremme af god regeringsførelse, støtte til og fremme af offentlig uddannelse af høj kvalitet for alle børn på alle niveauer, forbedring af beskyttelsen af migranter i overensstemmelse med internationale forpligtelser, forbedring af adgangen til domstolsprøvelse og mediernes pluralisme.
            
            
               Specifikt med hensyn til menneskerettigheder vil en regelmæssig dialog mellem EU og Jordan bl.a. vedrøre: ytringsfrihed, foreningsfrihed, herunder arbejdsbetingelserne for civilsamfundet, kvinders rettigheder og styrkelse af kvinders indflydelse og stilling i det politiske og offentlige liv.
            
            
               4.VIRKNINGER FOR BUDGETTET
            
            
               Ingen yderligere budgetmæssige virkninger ud over det, der er fastsat i tidligere internationale EU-forpligtelser. Yderligere budgetmæssige virkninger vil blive fastsat ved særskilte forslag såsom den kommende fælles støtteramme (ENI) for 2017-2020.
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               Gennemførelsen af prioriteterne for partnerskabet mellem EU og Jordan og pagten vil være genstand for regelmæssig overvågning, mindst en gang om året, i forbindelse med de planlagte revisionsmekanismer og møder om det bilaterale samarbejde mellem EU og Jordan under den nuværende associeringsaftale.
            
            
               6.HENVISNINGER
            
            
               a)Fælles meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, Revision af den europæiske naboskabspolitik (JOIN(2015) 50 final).
            
            
               b)Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (EFT L 129 af 15.5.2002, s. 3).
            
            
               c)Rådets konklusioner om revision af den europæiske naboskabspolitik, 14. december 2015.
            
            
               d)Europa-Parlamentets og Rådets forordning (EU) nr. 232/2014 af 11. marts 2014 om oprettelse af et europæisk naboskabsinstrument (EUT L 77 af 15.3.2014, s. 27).
            
            
               e)Fælles erklæring om oprettelse af et mobilitetspartnerskab mellem Det Hashemitiske Kongerige Jordan og Den Europæiske Union og de deltagende EU-medlemsstater, den 9. oktober 2014 i Luxembourg.
            
            
               f)Aftale mellem Det Europæiske Fællesskab og Det Hashemitiske Kongerige Jordan om videnskabeligt og teknologisk samarbejde (EUT L 159 af 17.6.2011, s. 108).
            
            
               g)Afgørelse nr. 1/2016 truffet af Associeringsudvalget EU-Jordan den 19. juli 2016 om ændring af bestemmelserne i protokol 3 til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side for så vidt angår definitionen af begrebet "produkter med oprindelsesstatus" og listen over bearbejdninger eller forarbejdninger, som materialer uden oprindelsesstatus skal undergå, for at visse produkter, der er fremstillet i særlige udviklingszoner og industriområder, og som er forbundet med yderligere beskæftigelse til syriske flygtninge og jordanere, kan få oprindelsesstatus (EUT L 233 af 30.8.2016, s. 6).
            
            
               h)Forslag til Europa-Parlamentets og Rådets afgørelse om yderligere makrofinansiel bistand til Det Hashemitiske Kongerige Jordan (COM(2016) 431 final, den 29.6.2013).
            
            
               i)European Commission Implementing Decision of 24.7.2014 adopting a Single Support Framework for European Union support to Jordan for the period 2014-2017 (findes d.d. ikke på dansk) (C(2014) 5130 final).
            
         
         
            
               2016/0289 (NLE)
            
            
               Fælles forslag til
            
            
               RÅDETS AFGØRELSE
            
            
               om Den Europæiske Unions holdning i det associeringsråd, der er oprettet ved Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, for så vidt angår vedtagelsen af prioriteterne for partnerskabet mellem EU og Jordan og pagten i bilaget
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 217 sammenholdt med artikel 218, stk. 9,
            
            
               under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og
            
            
               ud fra følgende betragtninger:
            
            
               (1)Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side blev undertegnet den 24. november 1997 og trådte i kraft den 1. maj 2002
                  7
               .
            
            
               (2)Rådet så med tilfredshed på den fælles meddelelse fra Unionens højtstående repræsentant for udenrigsanliggender og sikkerhedspolitik og Europa-Kommissionen af 18. november 2015 om revision af den europæiske naboskabspolitik
                  8
                i sine konklusioner af 14. december 2015, hvor det bl.a. bekræftede sin hensigt om at indlede en ny fase af engagement med partnerne i 2016, der vil kunne føre til opstilling af nye partnerskabsprioriteter, hvor det er hensigtsmæssigt, med fokus på aftalte prioriteter og interesser.
            
            
               (3)EU's og Jordans fælles mål om et fælles område med fred, velstand og stabilitet forudsætter samarbejde, navnlig gennem medejerskab og differentiering, og at der tages bestik af Jordans vigtige rolle i regionen.
            
            
               (4)EU og Jordan vil, samtidig med at de tager fat på de mest presserende udfordringer, vedblive med at forfølge hovedmålene med deres langsigtede partnerskab og styrke stabiliteten og modstandsdygtigheden i landet og regionen og fremme bæredygtig og videnbaseret økonomisk vækst og social udvikling i overensstemmelse med retsstatsprincippet og på grundlag af demokratisk regeringsfølelse —
            
            
               VEDTAGET DENNE AFGØRELSE:
            
            
               Artikel 1
            
            
               Den Europæiske Unions holdning i det associeringsråd, der er oprettet ved Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, for så vidt angår vedtagelsen af prioriteterne for partnerskabet mellem EU og Jordan og pagten i bilaget, skal bygge på teksterne i bilaget til denne afgørelse.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets konklusioner om revision af den europæiske naboskabspolitik, 14. december 2015.
               
               
                  
                     (2)
                  "Fælles vision, fælles handling: et stærkere Europa. En global strategi for Den Europæiske Unions udenrigs- og sikkerhedspolitik".
               
               
                  
                     (3)
                  Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (EUT L af 129 af 15.5.2002, s. 3).
               
               
                  
                     (4)
                  Europa-Parlamentets og Rådets forordning (EU) nr. 232/2014 af 11. marts 2014 om oprettelse af et europæisk naboskabsinstrument (EUT L 77 af 15.3.2014, s. 27).
               
               
                  
                     (5)
                  Rådets konklusioner om revision af den europæiske naboskabspolitik, 14. december 2015.
               
               
                  
                     (6)
                  Europa-Parlamentets og Rådets forordning (EU) nr. 232/2014 af 11. marts 2014 om oprettelse af et europæisk naboskabsinstrument (EUT L 77 af 15.3.2014, s. 27).
               
               
                  
                     (7)
                  Euro-Middelhavs-aftale om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side (EUT L 129 af 15.5.2002, s. 3).
               
               
                  
                     (8)
                  Fælles meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, Revision af den europæiske naboskabspolitik (JOIN(2015) 50 final).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 19.9.2016
            JOIN(2016) 41 final
            BILAG
            til
            Fælles forslag tilRÅDETS AFGØRELSE
            om Den Europæiske Unions holdning i det associeringsråd, der er oprettet ved Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Det Hashemitiske Kongerige Jordan på den anden side, for så vidt angår vedtagelsen af prioriteterne for partnerskabet mellem EU og Jordan og pagten i bilaget
            
               
         
         
            
               AFGØRELSE nr. 1/2016 VEDTAGET AF 12. ASSOCIERINGSRÅD EU-Jordan den [DAG. MÅNED ÅR]
            
            
            
               om fastlæggelse af prioriteterne for partnerskabet mellem EU og Jordan
            
            
            
               ASSOCIERINGSRÅDET EU-JORDAN HAR —
            
            
            
               under henvisning til Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Jordan på den anden side, og
            
            
            
               ud fra følgende betragtninger:
            
            
               (1)
                     Euro-Middelhavs-aftalen om oprettelse af en associering mellem De Europæiske Fællesskaber og deres medlemsstater på den ene side og Jordan på den anden side blev undertegnet den 24. november 1997 og trådte i kraft den 1. maj 2002.
            
            
               (2)
                     Artikel 91 i Euro-Middelhavs-aftalen giver associeringsrådet beføjelse til at træffe passende afgørelser med henblik på virkeliggørelse af aftalens mål.
            
            
               (3)
                     Efter artikel 101 i Euro-Middelhavs-aftalen træffer parterne alle fornødne almindelige eller særlige foranstaltninger til at opfylde deres forpligtelser i henhold til aftalen, og de drager omsorg for, at aftalens mål virkeliggøres.
            
            
               (4)
                     I revisionen af den europæiske naboskabspolitik blev det foreslået at indlede en fase med nyt gensidigt engagement mellem partnerne for at øge ejerskabsfølelsen hos begge parter.
            
            
               (5)
                     EU og Jordan er blevet enige om at konsolidere deres partnerskab ved at fastlægge et sæt prioriteter for perioden 2016-2018 med henblik på at støtte og styrke Jordans modstandsdygtighed og stabilitet og samtidig søge også at afhjælpe konsekvenserne af den langvarige konflikt i Syrien.
            
            
               (6)
                     Parterne i Euro-Middelhavs-aftalen er blevet enige om teksten til prioriteterne for partnerskabet mellem EU og Jordan, herunder pagten, der skal støtte gennemførelsen af Euro-Middelhavs-aftalen og koncentrere samarbejdet om fælles interesser, der er fastlagt i fællesskab —
            
            
            
               VEDTAGET DENNE AFGØRELSE:
            
            
            
               Artikel 1
            
         
         
            
            
               Associeringsrådet henstiller til parterne, at de gennemfører prioriteterne for partnerskabet mellem EU og Jordan, herunder pagten i bilaget.
            
            
            
               Artikel 2
            
            
            
               Associeringsrådet beslutter, at prioriteterne for partnerskabet mellem EU og Jordan, herunder pagten, jf. artikel 1, træder i stedet for handlingsplanen mellem EU og Jordan, som trådte i kraft i oktober 2012.
            
            
            
               Artikel 3
            
            
            
               Denne afgørelse træder i kraft på dagen for vedtagelsen.
            
            
            
               Udfærdiget i xx, den [dag. måned år].
            
            
            
               På associeringsrådets vegne
            
            
            
               Formand
            
            
            
               ***
            
            
               
            
               BILAG
            
         
         
            
               Prioriteterne for partnerskabet mellem EU og Jordan samt pagten
            
            
            
               Prioriteterne for partnerskabet mellem EU og Jordan 2016-2018
            
            
            
               I.
                     Baggrund
            
            
               Med henblik på yderligere at styrke det solide og alsidige samarbejde mellem EU og Jordan er der fastlagt prioriteter, som vil være retningsgivende for partnerskabet i perioden 2016-2018, med en revision inden udgangen af 2018 for at se på mulighederne for at forlænge dem i yderligere to år i lyset af den politiske, sikkerhedsmæssige og økonomiske udvikling. Prioriteterne for partnerskabet mellem EU og Jordan repræsenterer det fælles mål for den europæiske naboskabspolitik om et fælles område med fred, velstand og stabilitet. De vigtigste kendetegn er: differentiering og medejerskab, men også fleksibilitet til at kunne tilpasse sig ændrede omstændigheder som anerkendt af EU og Jordan. Partnerskabsprioriteterne er et levende dokument og forudsætter opfyldelse af gensidige tilsagn, der er præciseret i pagten mellem EU og Jordan i bilaget.
            
            
               Partnerskabet og de prioriterede samarbejdsområder vil også fremover blive fastholdt gennem regelmæssige politiske møder på højt plan, dialoger om økonomi, handel, retlige anliggender og menneskerettigheder, mobilitetspartnerskabet mellem EU og Jordan, aftalen om videnskabeligt og teknologisk samarbejde mellem EU og Jordan og andre aftaler, EU's og Jordans tilsagn om at styrke dialogen og samarbejdet om sikkerhed, herunder bekæmpelse af voldelig ekstremisme og terrorisme, og det igangværende bilaterale samarbejde til støtte for den jordanske befolkning.
            
            
               Med partnerskabsprioriteterne bekræftes et veletableret forhold og mulighederne for at uddybe det gensidige engagement.
            
            
               Den aktuelle situation er særlig gunstig med henblik på at konsolidere forholdet mellem EU og Jordan. EU og Jordan deler fælles interesser og står over for fælles udfordringer. Syrienkrisen har siden 2011 haft en kraftig indvirkning på Jordan og regionen såvel som på EU. EU og Jordan har bekræftet fælles mål og fælles interesser med henblik på at stræbe efter både en fredsproces og en tilbagevenden til stabilitet og fred i Syrien og samtidig fremme bæredygtig udvikling.
            
            
               EU anerkender den nøglerolle, som Jordan har spillet på den nationale, regionale og internationale arena. EU roser Jordan for dets kolossale indsats for at huse et stort antal flygtninge, som omfatter syrere samt palæstinensere, irakere, libyere og yemenitter, der har søgt beskyttelse i Jordan. EU vil også fremover bistå Jordan med fortsat at yde livsvigtig støtte til flygtninge, der søger beskyttelse i Jordan, og styrke Jordans modstandsdygtighed. Jordan har desuden fortsat med at yde en forbilledlig indsats og har spillet en fremtrædende rolle med hensyn til at fremme fred og sikkerhed i og uden for Mellemøsten (herunder fredsprocessen i Mellemøsten) og bekæmpe radikalisering og terrorisme, herunder som ikkepermanent medlem af FN's Sikkerhedsråd (2014-2015) og gennem Middelhavsunionen, som det sammen med EU har været medformand for siden 2012.
            
            
               Partnerskabsprioriteterne bygger på fælles resultater og fælles interesseområder. De bygger også på det momentum, der blev skabt på Londonkonferencen "Supporting Syria and the Region" den 4. februar 2016, og de tilsagn, som Jordan og konferencens medværter formulerede i den internationale pagt, og som skulle fastholde Jordans udviklingsmæssige gevinster i en situation med fortsat humanitær bistand og passende støtte til værtssamfundene. EU og Jordan sigter mod at vende de udfordringer, som Syrienkrisen frembyder, til konkrete muligheder til fordel for Jordans befolkning, de syriske flygtninge og EU.
            
            
               De specifikke foranstaltninger til støtte for syriske flygtninge vil dog ikke blive truffet på bekostning af andre mennesker, der bor og søger beskyttelse i Jordan.
            
            
               II.
                     Prioriteter
            
            
               Partnerskabsprioriteterne afspejler fælles interesser og fokuserer på områder, hvor et samarbejde mellem EU og Jordan er til gensidig fordel. Det er i dette lys, at EU og Jordan er fast besluttede på at fremme samarbejdet om tværgående spørgsmål fra stabilisering og sikkerhed til retsstatsprincippet og menneskerettigheder, ligestilling mellem kønnene og styrkelse af kvinders indflydelse og status, dialog med civilsamfundet, migration og mobilitet, imødegåelse af voldelig ekstremisme og radikalisering samt bæredygtig udnyttelse af naturressourcerne.
            
            
               Som eksempel kan nævnes, at partnerskabet fokuserer på unge og beskæftigelsesegnethed for at bidrage til samhørighed i samfundet, skabe bæredygtige økonomiske muligheder, herunder på grundlag af uddannelse af høj kvalitet, og fremme en iværksætter- og innovationskultur. Initiativer i den kulturelle sektor, herunder initiativer med henblik på at udvikle en kulturel og kreativ industri, bør overvejes i betragtning af dens væsentlige bidrag til at fremme tværkulturel dialog og socioøkonomisk udvikling.
            
            
               Inden for migration og mobilitet er fremskridt med den faktiske gennemførelse af de enkelte komponenter i mobilitetspartnerskabet en tværgående prioritet. En velforvaltet og bæredygtig ramme, der også vil bidrage til at sikre, at personer regelmæssigt og nemmere kan rejse mellem Jordan og EU, kan fremme udviklingen af menneskelig kapital og fremme økonomisk vækst.
            
            
               i)EU og Jordan er solide partnere på det udenrigs- og sikkerhedspolitiske område. Det strategiske og operationelle samarbejde vil fortsætte på bilateralt plan og i multilaterale fora samt regionalt, herunder gennem medformandskaberne for Middelhavsunionen. Det er i EU's og Jordans gensidige interesse at fremme stabilitet og fred i regionen og globalt ved at videreføre samarbejdet til støtte for et politisk skifte og fredsopbygning i bl.a. Syrien. Både EU og Jordan stræber efter at være modeller for tolerante samfund, hvilket er en yderligere grund til at styrke samarbejdet på det udenrigspolitiske område.
            
            
               ii)Den anden prioritet fokuserer på at fastholde Jordans makroøkonomiske stabilitet og styrke Jordans sociale og økonomiske udvikling i tråd med "Jordan 2025 – National Vision and Strategy" og desuden øge Jordans modstandsdygtighed med hensyn til at håndtere konsekvenserne af Syrienkrisen og den manglende stabilitet i regionen. 
                  
                  En stærk og stabil jordansk økonomi understøttet af en yderligere lempelse af handelsordningen mellem Jordan og EU og et bedre investeringsklima (gennem reformer på erhvervsområdet) vil fungere som kraftige incitamenter til jobskabelse for jordanere og i givet fald syriske flygtninge. Moderniseringen og diversificeringen af økonomien vil blive styrket yderligere ved at støtte innovationsstyret vækst og vidensdeling. I samme kontekst vil samarbejdet blive intensiveret med hensyn til at forbedre beskæftigelsesegnethed, kompetenceudvikling og de dermed forbundne reformer på uddannelsesområdet for at fremme unges rolle i økonomien og samfundet.
                  
                  En styrkelse af den eksisterende associeringsaftale ved at forhandle om et vidtgående og bredt frihandelsområde (DCFTA), der omfatter imødegåelse af alle de udfordringer med hensyn til markedsadgang, der hindrer Jordan i at drage fuld nytte af mulighederne i associeringsaftalen, vil også styrke Jordans integration på EU-markedet og skabe nye muligheder for handel, investeringer og udvikling.
            
            
               iii)Den tredje partnerskabsprioritet er stærkt forbundet med disse to prioriteter og fokuserer på at støtte Jordans indsats for at styrke regeringsførelsen, retsstatsprincippet, de demokratiske reformer og menneskerettighederne. Menneskerettighederne og de grundlæggende frihedsrettigheder som fastsat i international, regional og national lovgivning udgør fælles værdier. Respekten for de demokratiske principper og de grundlæggende menneskerettigheder er et væsentligt element i forbindelserne mellem EU og Jordan.
            
            
               1.
                     Styrkelse af samarbejdet om regional stabilitet og sikkerhed, herunder bekæmpelse af terrorisme
            
         
         
            
               EU anerkender alle de relevante bestræbelser, som Jordan har gjort. EU og Jordan bør fortsætte det tætte samarbejde med hensyn til at håndtere den manglende stabilitet i regionen, herunder den øgede sikkerhedstrussel som følge af den større udbredelse af Dae'sh og andre terrorgrupper. EU og Jordan har sammenlignelige mål i Syrienkrisen. Arbejdet inden for den internationale støttegruppe for Syrien og i andre fora bør videreføres, hvilket også gælder samarbejdet inden for rammerne af EU's og Jordans køreplan for øget sikkerhed/bekæmpelse af terrorisme med særlig vægt på fælles projekter og informationsdeling.
            
            
               EU og Jordan bør også intensivere "brobygningen" i andre konfliktsammenhænge, herunder fredsprocessen i Mellemøsten og situationen på Afrikas Horn (Aqabaprocessen). Ud over den umiddelbare konfliktdimension inden for rammerne af EU-civilbeskyttelsesmekanismen vil EU og Jordan styrke samarbejdet om katastrofehåndtering og civilbeskyttelse.
            
            
               EU og Jordan er partnere med hensyn til at fremme og støtte dialoger mellem forskellige religioner og kulturer på globalt og regionalt plan, hvor Jordan har spillet en ledende rolle.
            
            
               Bekæmpelse af terrorisme, voldelig ekstremisme og radikalisering skal fortsat stå højt på dagsordenen. Med henblik herpå og som supplement til den regelmæssige politiske og tematiske dialog vil EU og Jordan intensivere det konkrete samarbejde og den konkrete informationsdeling for at håndtere disse udfordringer i overensstemmelse med retsstatsprincippet. EU og Jordan vil arbejde sammen, herunder gennem gensidigt aftalte uddannelsesprogrammer, og inddrage et bredt udsnit af Jordans civilsamfundsorganisationer.
            
            
               2.
                     Fremme af økonomisk stabilitet, bæredygtig og videnbaseret vækst, kvalitetsuddannelse og jobskabelse
            
            
               a)Syrienkrisen og den langvarige tilstedeværelse af flygtninge, som den har ført med sig, har haft en kraftig indvirkning på Jordans socioøkonomiske mønster, dets knappe naturressourcer og leveringen af basale ydelser og har forværret en allerede skrøbelig økonomisk situation. Den økonomiske dialog og samarbejdet om makroøkonomiske spørgsmål vil derfor blive udviklet yderligere for at fremme sunde makroøkonomiske politikker og strukturpolitikker, der understøtter vækstpotentialet og øger den jordanske økonomis modstandsdygtighed i tråd med målene for "Jordan 2025". Indsatsen for at fastholde den makroøkonomiske stabilitet bør fortsætte, herunder inden for rammerne af det nye program fra Den Internationale Valutafond (IMF), som EU kan supplere gennem et nyt program for makrofinansiel bistand.
                  
                  Ud over en forsvarlig finanspolitisk og budgetmæssig forvaltning vil samarbejdet fortsætte om reformer i Jordans offentlige sektor for at styrke forvaltningen af de offentlige finanser, men også dens samlede effektivitet og kapacitet til at levere ydelser.
            
            
               b)En vigtig socioøkonomisk udfordring består for Jordan i at fremme beskæftigelsen og beskæftigelsesegnethed, særlig for unge jordanere og de mest sårbare, hvor det er relevant, ved at skabe job, støtte iværksætteri og innovation, udvikle kompetencer og kvalifikationer og fremme målrettet uddannelse og forskning. Partnerskabsprioriteterne tager sigte på at bidrage hertil ved hjælp af forskellige politiske redskaber: handel, erhvervsudvikling, uddannelse og øget mobilitet. Målet på tværs af disse redskaber er også at styrke kvinders økonomiske indflydelse og deltagelse.
            
            
               a.Handel for udvikling er et centralt element i partnerskabsprioriteterne/pagten. Jobskabelse som følge af en lempelse fra EU's side af oprindelsesreglerne mellem Jordan og EU og ledsageforanstaltninger vil være til gavn for både syriske flygtninge og jordanske værtssamfund. Denne lempelse af oprindelsesreglerne vil ikke foregribe EU's og Jordans fortsatte bestræbelser hen imod et DCFTA. EU og Jordan er fortsat fast besluttede på at indlede forhandlinger om sidstnævnte, herunder imødegå alle udfordringer med markedsadgang for jordanske produkter til eksport til EU. Sideløbende vil EU og Jordan fortsætte dialogen for at tilskynde til harmonisering på områder som f.eks. plante- og sundhedsforanstaltninger (SPS), tekniske handelshindringer (TBT) og tjenesteydelser.
            
            
               b.EU og Jordan vil prioritere og intensivere deres indsats for at forbedre erhvervsklimaet og tiltrække investeringer, støtte udviklingen af den private sektor (herunder gennem reguleringsmæssige og administrative reformer og långivning til virksomheder) og etablere det rette sæt færdigheder og kompetencer, der kræves på det jordanske arbejdsmarked. Det er desuden vigtigt at styrke de videnbaserede sektorer for at kunne skabe holdbart og ordentligt arbejde, særlig for unge.
            
            
               c.Uddannelse er et andet effektivt redskab til at styrke den sociale og økonomiske udvikling. Det bliver afgørende for at skabe resultater inden for denne prioritet til gavn for alle, der bor i Jordan, herunder flygtninge. Ønsket om at værne om og fremme offentlig uddannelse af høj kvalitet for alle børn på alle niveauer vil være retningsgivende for samarbejdet mellem EU og Jordan for at sikre, at alle har mulighed for at studere og opbygge deres egen fremtid. Erhvervsuddannelse fortjener også særlig opmærksomhed og målrettet støtte.
            
            
               c)EU og Jordan vil fortsætte med at fremme innovativ forskning og videnbaserede løsninger og videnbaseret samarbejde inden for vedvarende energi, energieffektivitet og bæredygtig forvaltning af naturressourcerne, herunder vandforvaltning og affaldshåndtering, og resultaterne af Parisaftalen om klimaændringer.
            
            
            
                     
                        Samarbejde mellem EU og Jordan som reaktion på den syriske flygtningekrise
                     
                     
                     
                        Som et supplement til det bilaterale samarbejde mellem EU og Jordan vil EU fortsætte med at bistå Jordan med at yde livsvigtig støtte til syriske flygtninge, der søger beskyttelse i Jordan, herunder gennem følgende foranstaltninger:
                     
                     
                        I.en lempelse fra EU's side af oprindelsesreglerne for Jordan og ledsageforanstaltninger, der fremmer eksport til EU-markedet og jobskabelse, til gavn for både jordanere og syriske flygtninge
                     
                     
                        II.forbedring af syriske flygtninges kompetencer og færdigheder, også med henblik på genopbygning af fremtidens Syrien
                     
                     
                        III.uddannelse af høj kvalitet for alle børn, der bor i Jordan, så det sikres, at ethvert barn får mulighed for at studere og skabe sin egen fremtid, hvor dette er relevant, og i overensstemmelse med national lovgivning, og
                     
                     
                        IV.ledsagende støtte til Jordan og de sårbare værtssamfund.
                     
                     
                     
                        Pagten mellem EU og Jordan i bilaget, herunder de gensidige tilsagn, indeholder yderligere detaljer. 
                     
                  
               
            
               3.
                     Styrkelse af demokratisk regeringsførelse, retsstatsprincippet og menneskerettigheder
            
            
               I tråd med Jordans fortsatte reformproces trods al uroen i regionen vil EU og Jordan fortsætte med at arbejde sammen for yderligere at styrke det demokratiske system og retsvæsenet i Jordan, retsstatsprincippet, ligestillingen mellem kønnene, menneskerettigheder og grundlæggende frihedsrettigheder og de retlige arbejdsbetingelser for civilsamfundet, som befordrer udviklingen af et aktivt civilsamfund.
            
            
               Det målrettede samarbejde vil støtte: reformer af retsvæsenet og adgang til domstolsprøvelse samt det internationale retlige samarbejde, valgprocessen (herunder opfølgning på henstillingerne fra EU's valgobservationsmissioner), en yderligere styrkelse af partisystemet og parlamentets kontrollerende og lovgivende rolle, decentraliseringsprocessen og pluralistiske medier.
            
            
               EU og Jordan vil fortsætte med at holde en regelmæssig dialog om demokrati og god regeringsførelse, retlige anliggender, retsstatsprincippet og menneskerettigheder i et format, der aftales i fællesskab. Dialogen vil bygge videre på Jordans internationale, regionale og nationale resultater og tilsagn. Civilsamfundsorganisationer kan i fællesskab opfordres til at komme med bidrag.
            
            
               Specifikt med hensyn til menneskerettigheder vil den regelmæssige dialog bl.a. vedrøre ytringsfrihed, foreningsfrihed, herunder arbejdsbetingelserne for civilsamfundet, kvinders rettigheder og styrkelse af kvinders indflydelse og stilling i det politiske og offentlige liv. En ansvarlig, gennemsigtig, effektiv og inklusiv offentlig forvaltning er afgørende for at kunne gennemføre disse mål og for yderligere at fremme og styrke Jordans demokrati og gode regeringsførelse og dets bekæmpelse af korruption.
            
            
               Dialogen vil tage behørigt hensyn til Jordans eksisterende tilsagn på multilateralt plan. Økonomiske, sociale og kulturelle rettigheder, f.eks. vedrørende uddannelse og arbejde, dækkes også af denne dialog. Dialogen vil navnlig omhandle de områder, der indgår i partnerskabsprioriteterne.
            
         
         
            
            
               III.
                     Mekanismer for dialog og gensidigt samarbejde
            
            
               Den generelle ramme for forbindelserne mellem EU og Jordan fastsættes af associeringsaftalen, som trådte i kraft i 2002, og den avancerede status, der blev opnået i 2010. Det er vigtigt med en gennemgang af associeringsaftalen, der har eksisteret i næsten 15 år, eller en rationalisering af gennemførelsen gennem en omfattende nytænkning af dialogerne og underudvalgene. Ved at inddele underudvalgene i nogle få tematiske dialoger ud fra partnerskabsprioriteterne og supplere de politiske dialoger bliver det muligt at fremme samarbejdet på de aftalte hovedarbejdsområder.
            
            
               Partnerskabsprioriteterne vil blive gennemgået i 2018. Resultatet vil blive forelagt associeringsrådet til godkendelse. Hvis omstændighederne kræver det, kan Jordan eller EU til enhver tid i denne periode anmode om en gennemgang.
            
            
               For at understøtte gennemførelsen af pagten mellem EU og Jordan vil pagten desuden blive gennemgået regelmæssigt inden for rammerne af det bilaterale samarbejde mellem EU og Jordan samt andre relevante dialoger og møder. EU vil, når det er hensigtsmæssigt, og i tråd med princippet om større ejerskab over den europæiske naboskabspolitik deltage i koordineringsmekanismer med den jordanske regering og andre partnere, herunder civilsamfundet og lokale myndigheder.
            
            
               EU vil leve op til ambitionerne i partnerskabsprioriteterne og pagten i bilaget og er fast besluttet på at opretholde den finansielle støtte og engagere sig i det internationale samfund til støtte for Jordan.
            
            
               
            
               Bilag til prioriteterne for partnerskabet mellem EU og Jordan
            
            
               Pagt mellem EU og Jordan
            
            
               Formålet med dette dokument er at supplere prioriteterne for partnerskabet mellem EU og Jordan og fastsætte gensidige tilsagn samt revisionsmekanismer.
            
            
               Pagten mellem EU og Jordan, som blev præsenteret på konferencen "Supporting Syria and the Region" den 4. februar 2016 i London, er et positivt svar på Jordans forslag til en "pagt" med det internationale samfund, der fremmer en holistisk tilgang til håndteringen af den syriske flygtningekrise. Pagten mellem EU og Jordan er et levende dokument, der kræver regelmæssig ajourføring, og som afspejler de tre søjler og ånden i den "internationale pagt" til fordel for Jordan, som er undertegnet af Jordans regering og medværterne for konferencen i London. Pagten mellem EU og Jordan bygger blandt andet på handlingsplanen for Jordan (JRP) 2016-2018 og "Jordan 2025 – National Vision and Strategy". Den fokuserer på at styrke Jordans økonomiske modstandsdygtighed og samtidig forbedre de økonomiske muligheder for syriske flygtninge gennem øget beskyttelse og adgang til beskæftigelse og uddannelse af høj kvalitet.
            
            
               Pagten mellem EU og Jordan, som tager sigte på at gennemføre prioriteterne for partnerskabet mellem EU og Jordan, går videre end den internationale pagt, idet den fastsætter gensidige tilsagn og revisionsmekanismer for de forskellige prioriterede områder under partnerskabet. Dermed bygger pagten mellem EU og Jordan fuldt og helt på: politiske dialoger og samarbejde inden for rammerne af associeringsaftalen mellem EU og Jordan, den fælles støtteramme for 2014-2017 for EU-støtte til Jordan, 2025-strategien for Jordan og de treårige gennemførelsesprogrammer for udvikling heri.
            
            
                     
                        Beskyttelse af og udviklingsmuligheder for syriske flygtninge
                     
                     
                        Jordan huser ca. 1,3 mio. syrere, hvoraf 630 000 er flygtninge registreret af UNHCR. Over 70 % af dem er kvinder og børn, og to ud af tre flygtninge menes at leve under Jordans absolutte fattigdomsgrænse. Jordan står ved sit tilsagn om at give sårbare personer, der flygter fra konflikter, adgang til sit område, og EU roser Jordans fortsatte indsats for at give syriske flygtninge adgang, beskyttelse og bistand siden krisens begyndelse.
                     
                     
                        Jordan vil også fortsat yde passende beskyttede omgivelser og betingelser for et værdigt liv, herunder en retsstilling for syriske flygtninge, der bor i eller uden for lejre. Passende beskyttede omgivelser for flygtninge er vigtige for at afhjælpe de akutte behov, og som sådan vil beskyttelse fortsat have en central plads i EU's humanitære operation i Jordan.
                     
                     
                        Til støtte for Jordans bestræbelser vil EU fortsat yde et konstant niveau af humanitær bistand, og EU vil fortsat have fokus på fundamental livsvigtig støtte, der imødekommer de grundlæggende behov hos de mest sårbare flygtninge i flygtningelejre og byområder samt hos nyankomne med særlig vægt på kvinders og børns behov. Begge parter vil fastlægge de mest omkostningseffektive foranstaltninger til støtte for de mest udsatte flygtningegrupper.
                     
                     
                        I pagten mellem EU og Jordan anerkendes det fuldt ud, at det er en prioritet for Jordan at skabe stabilitet og sikkerhed langs grænserne og i landet, og pagten afspejler ambitionen om at styrke samarbejdet om bekæmpelse af terrorisme og forebyggelse af radikalisering og voldelig ekstremisme samtidig med, at der bevares et miljø, som sikrer adgang til og beskyttelse af asylansøgere i nød.
                     
                     
                        Da de syriske flygtninges tilstedeværelse har udviklet sig til en langvarig situation, og da Jordan i en positiv ånd har accepteret, at hovedparten af flygtningene forbliver i Jordan, indtil situationen i Syrien gør det muligt for dem at vende tilbage, har det internationale samfund, herunder EU, i høj grad bifaldet Jordans tilsagn om at give syriske flygtninge adgang til muligheder for at skabe et eksistensgrundlag og accepteret at støtte Jordan i overensstemmelse hermed.
                     
                     
                        Med støtte fra det internationale samfund, navnlig EU's tilsagn om at revidere sin ordning for oprindelsesregler, som er forbundet med skabelse af jobmuligheder for syriske flygtninge parallelt med værtsbefolkningen, har regeringen meddelt, at den agter at give syriske flygtninge lov til at arbejde i en række sektorer, hvor der kun er begrænset konkurrence med jordanske arbejdstagere. Dette gennembrud er meget kærkomment og giver også donorsamfundet en væsentlig del af ansvaret for at vende den syriske flygtningekrise til en udviklingsmulighed.
                     
                     
                        Støtten til syriske flygtninge ydes ikke på bekostning af andre mennesker, der bor og søger beskyttelse i Jordan. EU vil i denne henseende fortsætte sit tætte samarbejde med de jordanske myndigheder, FN og andre internationale og nationale gennemførelsespartnere.
                     
                     
                        EU vil fortsætte sine bestræbelser med henblik på at opretholde sin støtte samt støtten fra det bredere internationale samfund til de berørte værtssamfund og flygtningegrupper i Jordan.
                     
                     
                        Generelt set vil EU og Jordan prioritere at styrke udviklingsmulighederne og udsigterne for jordanere, herunder sårbare værtssamfund, og flygtninge, indtil betingelserne er gunstige nok til, at de kan vende tilbage til deres hjemland. I mellemtiden vil EU og Jordan arbejde sammen om at give flygtninge, der er flygtet fra den syriske konflikt, mulighed for at leve et værdigt liv parallelt med den lokale befolkning i Jordan ved at sikre de nødvendige retlige og administrative rammer og den dertil hørende adgang til eksistensgrundlag, uddannelse og sundhedsydelser til en overkommelig pris. I denne ånd er Jordans tilsagn om at gøre det muligt for flygtninge at opnå arbejdstilladelse, etablere små virksomheder og udøve handelsaktiviteter, hvor det er relevant og i overensstemmelse med national lovgivning, af central betydning. 
                     
                  
               
            
               1.Lettelse af samhandelen mellem EU og Jordan med henblik på at styrke investeringer, eksport og jobmuligheder, herunder for syriske flygtninge
            
            
               I den internationale pagt opfordres der til at træffe foranstaltninger, som åbner EU's marked, navnlig gennem forenklede oprindelsesregler, som bidrager til at fremme investeringer og skabe job for jordanere og syriske flygtninge. Som et positivt svar har EU givet tilsagn om at forenkle sine oprindelsesregler i en tiårig periode for specifikke varer, der er fremstillet i produktionsfaciliteter i forud fastsatte særlige udviklingszoner (SEZ) og industriområder, så længe disse er knyttet til jobmuligheder på samme vilkår for både jordanere og syriske flygtninge (15 % af jobbene i de første to år og derefter 25 %) med den overordnede hensigt at nå målet om 200 000 jobmuligheder for syriske flygtninge på landeplan, jf. erklæringen i den internationale pagt. Når sidstnævnte mål er nået, vil EU overveje yderligere at udvide undtagelserne fra oprindelsesreglerne og forenkle de betingelser, der skal være opfyldt, for at producenter i Jordan kan drage fordel af denne nye ordning for oprindelsesregler. EU og Jordan er enige om at inddrage internationale organisationer med relevant ekspertise, såsom Den Internationale Arbejdsorganisation (ILO) og/eller Verdensbanken, med henblik på at støtte og bidrage til jobskabelse og den fremtidige overvågningsproces.
            
            
               EU roser Jordans konkrete skridt til at give syriske flygtninge mulighed for at opnå midlertidig arbejdstilladelse, således som det oprindelig er beskrevet i Economic Response to the Syrian Refugee Crisis: Piloting a Holistic Approach (Et økonomisk svar på den syriske flygtningekrise: pilotforsøg med en holistisk tilgang). Et større formelt arbejdsmarked har gavnlige og forstærkende virkninger på de nationale offentlige finanser. Med Jordans holistiske tilgang introduceres ideen om at give syriske arbejdstagere mulighed for at deltage på arbejdsmarkedet: i 18 "særlige økonomiske zoner" (SEZ), i flygtningelejre, i visse sektorer (f.eks. landbrug og byggeindustrien i henhold til forud fastsatte kvoter) og i forbindelse med kommunale offentlige arbejder, der finansieres af tilskud fra donorsamfund (infrastruktur eller andre arbejdskraftintensive kollektive tjenester), forudsat at syrere ikke erstatter jordanske arbejdstagere.
            
            
               Skabelse af jobmuligheder i særlige økonomiske zoner er et centralt punkt i det jordanske forslag. Disse zoner forventes at tiltrække investeringer fra Europa og andre regioner, herunder og vigtigst af alt fra den syriske diaspora, der søger et sikkert område, og fremme eksport til EU.
            
            
               For at fremskynde dette giver EU på Jordans anmodning og som anført ovenfor tilsagn om at lempe oprindelsesreglerne for produkter, der er fremstillet ved hjælp af flygtninges arbejdskraft i de særlige økonomiske zoner i Jordan samt i andre industriområder i landet. EU er også rede til at støtte særlige behov for arbejdsmarkedsorienteret uddannelse og udvikling af færdigheder for at forbedre produktiviteten i og uden for de særlige økonomiske zoner.
            
            
               Dog er det værd at minde om, at Jordan i henhold til den eksisterende associeringsaftale mellem EU og Jordan allerede har told- og kvotefri adgang til EU's marked for industriprodukter samt en meget bred adgang for så vidt angår landbrugsprodukter. De jordanske producenter har dog endnu ikke draget fuld fordel heraf, fordi de endnu ikke er i stand til at overholde oprindelsesreglerne og de tekniske standarder, der anvendes i henhold til aftalen.
            
         
         
            
               EU har foreslået at oprette et vidtgående og bredt frihandelsområde (DCFTA), og Jordan har hilst denne mulighed velkommen, men der er endnu ikke indledt forhandlinger herom. EU har også foreslået at indlede forhandlinger om en aftale om overensstemmelsesvurdering og godkendelse af industrivarer (AOG) med henblik på, at jordanske produkter fra udvalgte sektorer kan komme ind på EU's marked uden yderligere teknisk kontrol. Jordan har gjort gode fremskridt med forberedelserne til AOG'en og tilnærmelse til EU-lovgivningen inden for de udvalgte sektorer, selv om der fortsat kan være behov for en vis teknisk bistand. De jordanske myndigheder og EU's tjenestegrene bør sammen gøre status på ekspertniveau. Herefter kan forhandlingerne om AOG'en indledes. En vedvarende indsats vil være nødvendig for at styrke den bilaterale samhandel og investeringsrammen, anspore til investeringer og hjælpe jordanske eksportører med bedre at udnytte præferenceadgangen til EU's marked.
            
            
               2.Fremme af makroøkonomisk stabilitet og intelligent og bæredygtig vækst
            
            
               Jordan understreger behovet for at modtage flere tilskud for at nedbringe sin gæld. Jordan understreger også behovet for yderligere finansiering på gunstige vilkår, herunder gennem den internationale pagt, for at reducere et betydeligt finansieringsgab. Behovene i landet, herunder dem, der er opstået som følge af flygtningekrisen, vil kræve yderligere finansiering i form af tilskud, og samtidig lider Jordan under et stort behov for infrastrukturinvesteringer. EU stiller under naboskabsinvesteringsfaciliteten (NIF) betydelige finansielle midler til rådighed på gunstige vilkår til store investeringsprojekter, herunder med henblik på at udvikle et regionalt transportsystem. På samme måde fastholder EIB en fleksibel tilgang til sine finansieringsprioriteter i Jordan til støtte for regeringens mål, jobskabelse og den private sektor/fremme af SMV'er. EBRD anlægger en lignende tilgang.
            
            
               I betragtning af Jordans store offentlige gæld bør nye lån have fokus på investeringer med et højt afkast, f.eks. infrastruktur, der letter eksport, virksomhedsvæksthuse osv., som vil have positiv indvirkning på beskæftigelsesniveauet i Jordan samt på produktivitetsvæksten og statsindtægterne som sekundær effekt.
            
            
               Desuden foreslog Europa-Kommissionen den 29. juni 2016 i overensstemmelse med sine tilsagn på konferencen i London og efter anmodning fra Jordans regering (Jordan anmodede om 350 mio. EUR) en ny makrofinansiel bistandsforanstaltning til fordel for Jordan på 200 mio. EUR. Set i lyset af de finanspolitiske udfordringer og de ekstraordinære omstændigheder, som Jordan står over for, fordi landet huser ca. 1,3 millioner syrere, og da EU er en vigtig partner for Jordan, vil EU i 2017 overveje et nyt forslag om at udvide den makrofinansielle bistand til Jordan, efter en vellykket gennemførelse af ovennævnte makrofinansielle bistand, og forudsat at de sædvanlige betingelser for denne type bistand er opfyldt, herunder en ajourført vurdering fra Europa-Kommissionen af Jordans eksterne finansieringsbehov. Denne bistand, der er helt afgørende for Jordan, vil hjælpe landet med at fastholde den makroøkonomiske stabilitet, samtidig med at de udviklingsmæssige gevinster bevares, og landets reformdagsorden kan videreføres.
            
            
               EU vil tilskynde til modernisering og diversificering af den jordanske økonomi, herunder gennem støtte til innovationsstyret vækst, fremme af videnskapacitetsopbygning og vidensoverførsel og ved at tilskynde talenter, navnlig blandt unge og kvinder, til at etablere innovative virksomheder og støtte dem heri.
            
            
               3.Forbedring af et miljø, der fremmer udvikling af den private sektor, innovation og jobskabelse
            
            
               I overensstemmelse med den internationale pagt har pagten mellem EU og Jordan fokus på at opretholde sunde makroøkonomiske rammer og skabe et miljø, der fremmer investeringer, eksport, BNP-vækst, innovation og jobskabelse. Jordan er opsat på at forbedre erhvervsklimaet og gennemføre strukturreformer for at forbedre produktiviteten og arbejdsmarkedsforholdene.
            
            
               EU er rede til at støtte disse bestræbelser, f.eks. gennem budgetstøtte til udvikling af den private sektor, som vil muliggøre den hårdt tiltrængte forbedring af tjenester til virksomheder og forbedringer af investeringsklimaet. På tilsvarende måde tager EU gennem budgetstøtteforanstaltninger til fordel for færdigheder og udvikling sigte på at fjerne hindringer for beskæftigelsesmuligheder og udstyre sårbare grupper med relevante og moderne arbejdsmæssige færdigheder. EU stiller sig åbent over for at yde yderligere støtte til Jordan med henblik på at øge innovation og iværksætteri og opgradere den private sektors konkurrenceevne samt kvaliteten af eksportpotentialet, f.eks. ved at maksimere muligheden for, at EU's produktstandarder kan opfyldes. Desuden vil Den Europæiske Bank for Genopbygning og Udvikling (EBRD) med sit fokus på den private sektor være en vigtig partner med henblik på udvikling af den private sektor i Jordan.
            
            
               Samtidig findes der lokale muligheder for BNP-vækst, hvor befolkningstilvækstens potentiale kan udnyttes. Indenlandske virksomheder opfordres til at tilfredsstille den større indenlandske efterspørgsel og gøre brug af den billige og ofte tilstrækkeligt kvalificerede arbejdskraft, hvilket giver dem en hurtig vej til at øge produktiviteten. Hvis Jordan ønsker at modernisere væksten og være et forbillede både i og uden for regionen, skal den tilgængelige økonomiske støtte fra donorer i form af tilskud eller finansiering på gunstige vilkår programmeres og koordineres så effektivt som overhovedet muligt.
            
            
               4.Uddannelse af høj kvalitet med henblik på social inklusion og udvikling
            
            
               Regeringen gør en enorm indsats for at give flest mulige syriske flygtninge adgang til offentlig uddannelse. Pagten mellem EU og Jordan afspejler Jordans ambition, som bekræftet i den internationale pagt, om at sikre, at alle børn i Jordan kommer i skole, herunder syriske flygtninge ("No Lost Generation"). Dette er en tung byrde for de offentlige finanser, og EU vil fastholde sit tilsagn om at bidrage til at lette denne byrde og bevare både omfanget af skoleinfrastrukturen og kvaliteten af uddannelserne.
            
            
               EU har ydet betydelig støtte til uddannelsessektoren siden 2012 og er i færd med at planlægge yderligere støtte i sit budget. Da modtagelsen af ca. 143 000 elever i det offentlige system på midlertidigt grundlag som følge af de syriske flygtninges tilstedeværelse har overbelastet de offentlige skoler og påvirker kvaliteten af uddannelsen i negativ retning, vil uddannelsesministeriets plan om at øge antallet af flygtninge i uddannelsessystemet i skoleåret 2016-2017 til 193 000 elever kræve yderligere 100 skoler med midlertidigt toholdsskift, indtil de nødvendige finansielle midler til driftsomkostninger bliver stillet til rådighed, og de nye skoler bliver opført inden for to til tre år i overensstemmelse med pagten mellem EU og Jordan.
            
            
               Da udvidelser og opførelser af skoler skal behandles som en hastesag, har Jordan sikret, at der handles så hurtigt som muligt. Dette vil også give 15 000 syriske børn, som på nuværende tidspunkt er på venteliste, adgang til offentlige skoler, mens andre kan få adgang til erhvervsuddannelse, hvor der er ledig kapacitet.
            
            
               I det ulykkelige tilfælde, at krigen eller ustabiliteten i Syrien bliver langvarig, vil dette give Jordan mulighed for at modtage flygtningeelever i det almindelige offentlige skolesystem og dermed give dem håb for fremtiden og mulighed for at blive uddannet efter jordanske standarder, hvilket aktivt vil modvirke risikoen for voldelig ekstremisme. Der bør også gøres en indsats over for unge uden for skolesystemet gennem uformelle læringsordninger. På mellemlang sigt vil det også have den fordel, at udbuddet af arbejdstagere på arbejdsmarkedet øges, hvilket kan bidrage til den økonomiske udvikling i værtslandet.
            
            
               Der vil desuden blive planlagt supplerende foranstaltninger for at sikre syriske studerende adgang til videregående uddannelse under deres ophold i Jordan.
            
            
               5.Bæredygtig udnyttelse og forvaltning af naturressourcer
            
            
               Den langvarige tilstedeværelse af et stort antal syriske flygtninge har ikke medført energimangel i Jordan, men blot forstærket det vedvarende problem med energiknaphed i landet. I dokumentet "Rebuilding Host Communities", som Jordans ministerium for planlægning og internationalt samarbejde (MOPIC) for nylig forelagde, og som er afledt af handlingsplanen for Jordan 2016-2018, fastsættes det samlede behov på dette område for de næste tre år til 120 mio. EUR. Synergier med den betydelige EU-støtte, der siden 2011 har været øremærket, kan fremmes, da aktiviteter i forbindelse med vedvarende energi og energieffektivitet kræver en stor og diversificeret arbejdsstyrke, herunder en forstærket indsats på forsknings- og innovationsområdet.
            
            
               Desuden fastsætter handlingsplanen for Jordan 2016-2018 vand og sanitet som en af de sektorer, der har størst behov for støtte, herunder til lokalsamfund. På dette område yder EU allerede betydelig støtte, som kan øges og fungere som rettesnor for fremtidige aktiviteter på området. Desuden vil EU finansiere et stort program inden for forvaltning af fast affald, der vil øge jordanernes livskvalitet og samtidig gøre det muligt at inddrage sårbare og ufaglærte personer til fordel for den lokale økonomi.
            
            
               Derudover er EU i stand til på regeringens anmodning hurtigt at mobilisere teknisk bistand inden for en lang række sektorer. Der vil ligeledes blive sikret komplementaritet med EU-programmer som Horisont 2020 – EU's program for forskning og innovation.
            
         
         
            
               6.Stabilitet og sikkerhed, herunder bekæmpelse af terrorisme og forebyggelse af radikalisering og voldelig ekstremisme
            
            
               Intern sikkerhed har høj prioritet for Jordan. For så vidt angår bekæmpelse af terrorisme har Jordan et virkningsfuldt og robust system, som har vist sig at være effektivt til at mindske eller fjerne terrortruslen. Regionen tiltrækker imidlertid i stigende grad internationale jihadister på grund af den langvarige konflikt i Syrien og situationen i og uden for Irak.
            
            
               Bekæmpelse af terrorisme, voldelig ekstremisme, radikalisering og intolerance på tværs af eller inden for religioner er fælles mål. EU og Jordan nyder godt af deres tætte samarbejde og udveksling af erfaringer med at bekæmpe disse fænomener, med fokuser på forebyggelse og handling samt overholdelse af retsstatsprincippet. EU og Jordan vil fortsat deltage i en bred og omfattende tilgang til sikkerhedsspørgsmål, både bilateralt og i regionale og internationale fora, til specifikke kriser, f.eks. i Syrien, samt til globale spørgsmål (bekæmpelse af radikalisering).
            
            
               EU og Jordan blev på workshoppen mellem EU og Jordan om øget sikkerhed/bekæmpelse af terrorisme den 15. marts 2016 enige om at arbejde videre på tre områder: bekæmpelse af voldelig ekstremisme, bekæmpelse af finansiering af terrorisme, luftfarts- og grænsesikkerhed. I regi af det regionale mellemøstlige sekretariat for initiativet vedrørende EU's nukleare, radiologiske, biologiske og kemiske ekspertisecentre for risikobegrænsning (CBRN-ekspertisecentre) i Amman finansieres desuden oprettelsen af et regionalt uddannelsescenter i Jordan.
            
            
               EU vil investere i analyse af de underliggende sårbarheder og drivkræfter bag radikalisering og har afsat 10 mio. EUR til støtte for den jordanske regerings bestræbelser på at bekæmpe voldelig ekstremisme. Jordan opfordres til at deltage i relevante indkaldelser af forslag vedrørende bekæmpelse af radikalisering under Horisont 2020 – EU's program for forskning og innovation.
            
            
               Der er yderligere finansiel støtte og tematisk ekspertise til rådighed. Passende foranstaltninger kan f.eks. omfatte forbedring af dialogen mellem samfund, skabelse af økonomiske muligheder, boliger og støtte til aktører, som er i stand til at modvirke ekstremistiske fortællinger. Dette vil være et vigtigt skridt i en mere effektiv bekæmpelse af den fælles trussel fra terrorisme.
            
            
               EU og Jordan vil fortsætte deres partnerskab med henblik på at fremme forståelse og stabilitet på globalt og regionalt plan. Ud over tiltag med henblik på bekæmpelse af radikalisering vil regionale initiativer om forskningsdiplomati blive videreført, som f.eks. "SESAME" (Synchroton-light for Experimental Science and Applications in the Middle East) i Jordan. "PRIMA" (Partnership for Research and innovation in the Mediterranean Area) er et andet sådant initiativ. Det forventes at mobilisere fælles forskning inden for to af de mest presserende udfordringer for Euro-Middelhavs-området: fødevareproduktionens effektivitet og bæredygtighed samt vandforsyning.
            
            
               Inden for katastroferisikostyring vil EU og Jordan undersøge muligheden for at indgå en bilateral aftale om civilbeskyttelse. Inden for rammerne af EU-civilbeskyttelsesmekanismen har EU og Jordan også givet tilsagn om at styrke samarbejdet inden for katastroferisikostyring, navnlig gennem udveksling af erfaringer, fælles uddannelse og mulig oprettelse af et regionalt knudepunkt for uddannelse, kapacitetsopbygning i forbindelse med katastrofeforebyggelse og -beredskab, herunder fastlæggelse og vurdering af risici.
            
            
               7.Mobilitet og migration
            
            
               Den 9. oktober 2014 undertegnede EU et mobilitetspartnerskab med Jordan. Mobilitetspartnerskabet består i et sæt aftalte politiske tilsagn fra EU, 16 deltagende medlemsstater og Jordan og er resultatet af en dialog mellem EU og Jordan, der blev indledt i december 2013. Det udgør en sammenhængende ramme for foranstaltninger inden for migration, mobilitet og sikkerhed og indeholder et bilag med en række foranstaltninger, som alle parter har fastlagt, til gennemførelse af mobilitetspartnerskabet. Den vigtigste forestående udfordring er at sikre en fuld og effektiv gennemførelse af mobilitetspartnerskabet.
            
            
               Visumlempelse med henblik på indrejse i EU (med en samtidig tilbagetagelsesaftale) er et vigtigt mål i forbindelserne mellem EU og Jordan og for at skabe øget mobilitet og mellemfolkelige kontakter mellem de to parters områder. Ligeledes er tilbagetagelse af irregulære migranter også vigtig for en velfungerende styring af migrationsstrømme. Forhandlingerne om aftaler mellem EU og Jordan om visumlempelse og tilbagetagelse vil blive indledt samtidig i efteråret 2016.
            
            
                I henhold til pagten mellem EU og Jordan tilstræbes det at opnå udviklingseffekter af migrationen og mobiliteten, bl.a. gennem diasporasamfunds potentiale til at skabe økonomisk udvikling, ordninger for "hjernemobilitet", og øget regional og international udveksling af studerende og økonomiske aktører.
            
            
               8.Reform af retsvæsenet og politiske reformer, demokratiske valg og menneskerettigheder
            
            
               EU og Jordan vil fortsat samarbejde om at styrke retsvæsenet i Jordan og øge adgangen hertil. Jordan er fast besluttet på at forbedre retsvæsenets funktion og sikre dets uafhængighed, hvilket de seneste reformer af lovgivningen, bl.a. loven om retsvæsenets uafhængighed og ungdomsretsplejeloven, er eksempler på. Jordan har gjort fremskridt med det elektroniske meddelelsessystem og sammenkoblingssystem og tilbudt omfattende uddannelsesprogrammer for dommere.
            
            
               EU yder gennem budgetstøtte og teknisk bistand støtte til justitsministeriet, instituttet for uddannelse af dommere og anklagere samt retsrådet. Jordan og EU er fast besluttet på fortsat at arbejde hen imod at begrænse anvendelsen af varetægtsfængsling, styrke retshjælpen, navnlig for sårbare grupper, og begrænse recidivisme ved hjælp af alternative straffe og opfølgningsordninger.
            
            
               Jordan har gennem vedtagelse af lovgivning om et nyt valgsystem, decentralisering, kommuner og politiske partier bekræftet sit tilsagn om at fortsætte med politiske reformer som led i indsatsen for at gøre fremskridt på vejen mod et parlamentarisk styre med øget politisk deltagelse.
            
            
               EU er fast besluttet på fortsat at støtte Jordans bestræbelser på at styrke demokratisk regeringsførelse. EU vil fortsat yde støtte med henblik på, at vigtige demokratiske institutioner, navnlig parlamentet og den internationale valgkommission, kan fungere effektivt.
            
            
               Fremme af og respekt for menneskerettighederne er en af grundpillerne i samarbejdet mellem EU og Jordan og afspejles gennem regelmæssig dialog inden for multilaterale og bilaterale rammer samt specifikke foranstaltninger, herunder til støtte for civilsamfundet, pluralistiske medier, ligestilling mellem kønnene og kvinders rettigheder.
            
            
               Jordans nationale plan for menneskerettigheder 2016-2025 er blandt benchmarkene for samarbejdet mellem EU og Jordan på samme måde som Jordans internationale tilsagn (givet gennem internationale konventioner og FN-platforme som f.eks. den universelle peerevaluering).
            
            
         
         
            
               Det videre forløb
            
            
               Arbejdet med de prioriterede foranstaltninger i pagten mellem EU og Jordan vil fortsætte under politiske og tematiske dialoger. De tilsagn og revisionsmekanismer, der er fastsat i pagten mellem EU og Jordan og den internationale pagt, vil være indbyrdes forenelige og gensidigt forstærkende.
            
            
               Finansieringen vil komme fra en bred vifte af EU's budgetinstrumenter og være rettet mod foranstaltninger i Jordan, der gennemføres sammen med statslige og lokale myndigheder, agenturer i EU's medlemsstater, NGO'er samt FN og andre internationale organisationer. Finansiering vil blandt andet omfatte budgetstøtte samt yderligere makrofinansiel bistand og finansiering på gunstige vilkår, hvis kriterierne er opfyldt. EU's regionale trustfond som reaktion på den syriske krise (Madadfonden) kan yde støtte til Jordan med henblik på syriske flygtninge og berørte værtssamfund i form af tilskud. De jordanske myndigheder høres regelmæssigt om processen og de foreslåede foranstaltninger og opfordres til at indsende finansieringsforslag. De opfordres til at deltage i Madadfondens bestyrelsesmøder.
            
            
               
            
            
               Bilag 1: Jordans og EU's tilsagn
            
            
                     
                        Jordan tilsagn
                     
                  
                  
                     
                        EU's tilsagn
                     
                  
               
                     
                        Styrke den makroøkonomiske stabilitet (herunder mål i den internationale pagt)
                     
                     
                        Revisionsmekanisme: økonomiske dialoger, overvågning i forbindelse med den internationale pagt
                     
                  
               
                     
                        1) fastholde den makroøkonomiske stabilitet og arbejde for vedtagelsen af et program vedrørende en udvidet lånefacilitet i samarbejde med IMF
                     
                     
                        2) udvikle et sundt investeringsprogram med begrænset indvirkning på gældsbyrden og med henblik på at fremme vækst, stabilitet og jobskabelse.
                     
                  
                  
                     
                        Bilateralt
                     
                     
                        a) støtte gennem et nyt program for makrofinansiel bistand i perioden 2016-2017 betinget af en finansiel ordning med IMF. Foruden denne makrofinansielle bistand tilsagn om at se nærmere på opfølgende makrofinansiel støtte, hvis situationen kræver det, og formelle bestemmelser tillader det
                     
                     
                        b) naboskabsinvesteringsfaciliteten (NIF) stiller betydelige finansielle midler til rådighed på gunstige vilkår til store investerings- og infrastrukturprojekter.
                     
                  
               
                     
                        Udvikling af den private sektor, erhvervsklimaet, handel og investering, jobskabelse
                     
                     
                        (herunder mål i den internationale pagt)
                     
                     
                        Revisionsmekanisme: relevante underudvalg og/eller tematiske møder, associeringsrådet, overvågning i forbindelse med den internationale pagt
                     
                  
               
                     
                        1) styrke rammen for bilateral samhandel og investering (f.eks.: DCFTA og AOG)
                     
                     
                        2) forbedre erhvervsklimaet (lovgivnings- og reguleringsrammer) og dermed fremme investeringer, økonomisk vækst og jobskabelse; fremme iværksætteri og offentligt-privat partnerskaber
                     
                     
                        3) oprette enkelte kontaktpunkter for investorer
                     
                     
                        4) fremme jordanske virksomheders anvendelse af de eksisterende handelsfordele, som er affødt af den nuværende frihandelsaftale mellem EU og Jordan
                     
                     
                        5) fremme støtte til virksomheder (på eksportmarkedet) med henblik på at opfylde europæiske/internationale kvalitetsstandarder
                     
                     
                        6) skabe en attraktiv ordning for investeringer i særlige zoner og tildele opholds- og arbejdstilladelser til syriske flygtninge (svarende til mindst 15 % af arbejdspladserne i produktionsfaciliteter i 18 særlige økonomiske zoner og industriområder, som skal gå til syriske flygtninge i det første og det andet år og derefter 25 % fra det tredje år) med et overordnet mål om at nå ca. 200 000 arbejdspladser til syriske flygtninge i Jordan i henhold til den internationale pagt). Tredjepartsovervågning (Den Internationale Arbejdsorganisation, ILO)
                     
                     
                        7) fremme arbejdskraftintensive metoder, som giver ansættelse til både syrere og jordanere
                     
                     
                        8) lette syriske flygtninges administrative status for at give dem adgang til beskæftigelse og basale ydelser og mulighed for at etablere en virksomhed i og uden for lejrene
                     
                     
                        9) vedtage en national politik for bekæmpelse af det uformelle arbejdsmarked (i overensstemmelse med ILO's henstillinger)
                     
                     
                        10) styrke unges og kvinders økonomiske indflydelse og deltagelse
                     
                     
                        11) afholde en konference i Jordan for virksomheder og investorer.
                     
                  
                  
                     
                        Bilateralt
                     
                     
                        a) indlede forhandlinger om en forbedret frihandelsaftale og yde relevant støtte til at fremme gennemførelsen heraf
                     
                     
                        b) fremskynde forberedelserne med henblik på at indlede forhandlinger om en aftale om overensstemmelsesvurdering og godkendelse af industrivarer (AOG) med henblik på, at jordanske produkter fra udvalgte sektorer kan komme ind på EU's marked uden yderligere teknisk kontrol
                     
                     
                        c) støtte den jordanske regering i arbejdet med at forbedre erhvervsklimaet, innovationen og investeringsklimaet
                     
                     
                        d) bistå den jordanske regering og den private sektor i at forbedre konkurrenceevnen og kvaliteten af deres produkter for at lette overholdelsen af internationale standarder og fremme eksporten (f.eks. med henblik på at oprette et regionalt knudepunkt for fødevaresikkerhed, herunder laboratorier til overvågning af sundheds- og plantesundhedsmæssige standarder)
                     
                     
                        e) yde støtte til en konference i Jordan for virksomheder og investorer.
                     
                     
                        Syriske flygtninge
                     
                     
                        a) midlertidigt lempe ordningen for oprindelsesregler i en periode på 10 år for specifikke produkter og i 18 særlige økonomiske zoner og industriområder, hvor de arbejdsplader, der skabes, kommer både syriske flygtninge og jordanske borgere til gavn, og overveje yderligere at forlænge undtagelserne fra oprindelsesreglerne, når målet om 200 000 arbejdspladser til flygtninge er nået, under kontrol ved tredjepartsovervågning (ILO)
                     
                     
                        b) lette adgangen til lån ved at anvende en differentieret tilgang: i) europæiske og internationale finansielle institutioner skal oprette kreditlinjer, som forvaltes af jordanske finansielle institutioner ii) yde lån, startkapital og støtte til mikrovirksomheder og små og mellemstore virksomheder, der beskæftiger både syrere og jordanere, og iii) støtte mikrokreditmekanismer
                     
                     
                        c) Den Europæiske Investeringsbank (EIB) og Den Europæiske Bank for Genopbygning og Udvikling (EBRD) øger finansieringen på gunstige vilkår i overensstemmelse med deres respektive mandater.
                     
                  
               
                     
                        Uddannelse af høj kvalitet med henblik på social inklusion og udvikling (herunder mål i den internationale pagt)
                     
                     
                        Revisionsmekanismer: tematiske møder, overvågning i forbindelse med den internationale pagt
                     
                  
               
                     
                        1) øge arbejdsmarkedsorienteret uddannelse og adgang til uddannelse af høj kvalitet og styrke det regelsæt, som rådet for beskæftigelse og teknisk erhvervsuddannelse (ETVET) har fastsat
                     
                     
                        2) støtte politikker for matchning af kvalifikationer med arbejdsmarkedets behov; forbedre samarbejdet mellem akademiske kredse og erhvervslivet og udviklingen af de studerendes beskæftigelsesegnethed
                     
                     
                        3) fremme social inklusion ved at øge antallet af personer, der er under uddannelse eller er omfattet af andre aktive arbejdsmarkedsforanstaltninger, navnlig for så vidt angår kvinder, unge og personer med handicap
                     
                     
                        4) øge kapaciteten i det offentlige uddannelsessystem til 190 000 syriske flygtninge på det primære og sekundære trin i skoleåret 2016-2017, samtidig med at der sikres uddannelse af høj kvalitet
                     
                     
                        5) fremme adgangen til formel uddannelse af høj kvalitet for syriske flygtninge og dårligt stillede jordanere
                     
                     
                        6) øge adgangen til erhvervsuddannelse for syrere og til højere/videregående uddannelse for alle sårbare (jordanske og syriske) unge.
                     
                  
                  
                     
                        Bilateralt
                     
                     
                        a) øge antallet af personer fra dårligt stillede dele af samfundet, der er under uddannelse, mellem 2016 og 2019
                     
                     
                        b) øge finansieringen gennem budgetstøtte til arbejdsministeriet for at muliggøre proaktive arbejdsmarkedstjenester
                     
                     
                        c) fastholde tilsagn, indtil aftalte skolebyggerier er blevet afsluttet
                     
                     
                        d) øge finansieringen til højere og teknisk uddannelse for studerende fra det syriske flygtningesamfund og dårligt stillede jordanere
                     
                     
                        e) øge mulighederne under Erasmus+-programmerne med sigte på: i) at lette mobiliteten for studerende, personale, unge, ungdomsarbejdere og frivillige mellem Jordan og Europa; ii) at modernisere højere uddannelsesinstitutioner i Jordan gennem samarbejdsprojekter
                     
                     
                        f) fremme hjernemobilitet, mobilitet for studerende og forskere under Horisont 2020.
                     
                     
                        Syriske flygtninge
                     
                     
                        Øge finansieringen gennem budgetstøtte til dækning af supplerende omkostninger til lærere, lærebøger, skolepenge og driftsomkostninger samt støtte til udvidelse af skolefaciliteter for syriske elever.
                     
                  
               
                     
                        Bæredygtig udnyttelse og forvaltning af naturressourcer
                     
                     
                        Revisionsmekanisme: underudvalgsmøder, tematiske høringer
                     
                  
               
                     
                        1) forbedre koordineringen med henblik på bæredygtig spildevandshåndtering
                     
                     
                        2) energieffektivitet og vedvarende energi: opnå reduktion af energiforbruget på 20 % inden 2020 og øge vedvarende energikilders bidrag til elektricitetsproduktionen til mindst 15 %
                     
                     
                        3) øge indsatsen på forsknings- og innovationsområdet inden for vedvarende energi, vandforvaltning og affaldshåndtering.
                     
                  
                  
                     
                        Bilateralt
                     
                     
                        a) budgetstøtte og støtte fra naboskabsinvesteringsfaciliteten (NIF) til vedvarende energi og bæredygtig udnyttelse af begrænsede naturressourcer
                     
                     
                        b) støtte til kapacitetsopbygning og uddannelse med henblik på at udvikle passende ekspertise
                     
                     
                        c) støtte til energieffektivitetsprogrammer, bl.a. for at skabe job
                     
                     
                        d) støtte til forsknings- og innovationssamarbejde inden for vedvarende energi og energieffektivitet
                     
                     
                        e) fremme oprettelsen af regionale energimarkeder.
                     
                  
               
                     
                        Styrkelse af samarbejdet om stabilitet og sikkerhed, herunder bekæmpelse af terrorisme
                     
                     
                        Revisionsmekanismer: dialog om terrorbekæmpelse, underudvalg og/eller tematiske møder, associeringsrådet
                     
                  
               
                     
                        1) fremme samarbejde på tværs af enheder og lette den internationale donorkoordinering med henblik på at fremme gennemførelsen af strategier for bekæmpelse af terror og voldelig ekstremisme baseret på retsstatsprincippet
                     
                     
                        2) yderligere intensivere samarbejdet om forebyggelse af radikalisering af unge og initiativer til afradikalisering, herunder gennem uddannelse og jobskabelsesprogrammer
                     
                     
                        3) forpligte sig til strategisk samarbejde om terrorbekæmpelse og dialog med EU
                     
                     
                        4) katastrofehåndtering: styrke den tværministerielle koordinering; styrke uddannelse af civile politifolk inden for civilbeskyttelse og katastrofehåndtering og tildele passende ressourcer; styrke det nationale center for sikkerhed og krisehåndterings evne til at fungere som et regionalt knudepunkt for uddannelse og øvelser; oplysning i lokalsamfundene.
                     
                  
                  
                     
                        Bilateralt
                     
                     
                        a) fortsætte støtten til Jordans bestræbelser på at forebygge og bekæmpe radikalisering, voldelig ekstremisme og terrorisme
                     
                     
                        b) udvide samarbejdet om luftfartssikkerhed, retligt samarbejde og grænseforvaltning; støtte bekæmpelsen af hvidvaskning af penge og finansiering af terrorisme
                     
                     
                        c) sikkerhed/bekæmpelse af terrorisme: samarbejde med bl.a. EU's og medlemsstaternes specialiserede agenturer
                     
                     
                        d) katastrofehåndtering: støtte en styrkelse af kapaciteten inden for tidlig varsling, forebyggelse og beredskab og tilbyde et tættere partnerskab med EU-civilbeskyttelsesmekanismen.
                     
                     
                  
               
                     
                        Velforvaltede flygtninge-, migrations- og mobilitetspolitikker
                     
                     
                        Revisionsmekanisme: mobilitetspartnerskab og/eller det relevante underudvalg, associeringsrådet
                     
                     
                        EU og Jordan undertegnede et mobilitetspartnerskab i oktober 2014. De blev enige om at gennemføre de gensidige politiske tilsagn deri og alle foranstaltninger i det tilhørende bilag i overensstemmelse med følgende prioriteter:
                     
                     
                        fremme velforvaltet legal migration og mobilitet
                     
                     
                     
                        styrke de relevante jordanske myndigheders evne at forvalte grænserne og forebygge irregulær migration
                     
                     
                     
                        styrke sammenhængen mellem migration og udvikling
                     
                     
                     
                        fremme beskyttelsen af migranter i overensstemmelse med internationale forpligtelser.
                     
                     
                     
                        EU og Jordan forpligter sig til at gøre en stærkere indsats for at gennemføre mobilitetspartnerskabet, navnlig med fokus på foranstaltningerne i bilaget, velvidende at bilaget er et levende dokument, der kan ajourføres med tiden, så længe det fortsat er i tråd med de politiske tilsagn i mobilitetspartnerskabet.
                     
                  
               
                     
                        Reform af retsvæsenet og politiske reformer, demokratiske valg og menneskerettigheder
                     
                     
                        Revisionsmekanismer: FN's menneskerettighedsmekanisme, menneskerettighedsdialoger, politiske dialoger, associeringsrådet
                     
                  
               
                     
                        1) yderligere udvikling i retning af et uafhængigt retsvæsen
                     
                     
                        2) bedre adgang til retshjælp
                     
                     
                        3) fortsatte politiske reformer med det formål at sikre langsigtet stabilitet og demokratisk regeringsførelse i Jordan
                     
                     
                        4) styrke de demokratiske institutioners rolle
                     
                     
                        5) fortsætte med at afholde demokratiske valg
                     
                     
                        6) forbedre mekanismerne for civilsamfundets deltagelse i en række pilotsektorer
                     
                     
                        7) gennemførelse af den nationale plan for menneskerettigheder 2016-2025
                     
                     
                        8) fremme af og respekt for menneskerettighederne, herunder kvinders rettigheder og kvinders deltagelse i det offentlige liv
                     
                     
                        9) gennemførelse af tilsagn og forpligtelser i henhold til international og national menneskerettighedslovgivning
                     
                     
                        10) ramme for opretholdelse af pluralistiske medier.
                     
                  
                  
                     
                        Bilateralt
                     
                     
                        a) budgetstøtte til reformen af retsvæsenet
                     
                     
                        b) kapacitetsopbygning, overvågning og støtte til konsekvensanalyser
                     
                     
                        c) støtte til parlamentet og til foranstaltninger til støtte for politiske partier
                     
                     
                        d) støtte til en uafhængig valgkommission
                     
                     
                        e) EU-valgobservationsmissioner (efter indbydelse fra Jordan)
                     
                     
                        f) fortsat støtte til regeringsprogrammer og ikkestatslige initiativer til fremme af og respekt for menneskerettighederne parallelt med EU's overordnede prioriteter inden for menneskerettigheder og til støtte for den jordanske regerings menneskerettighedsdagsorden 2016-2025
                     
                     
                        g) fortsat støtte til ligestilling mellem kønnene og menneskerettigheder, herunder på grundlag af kønshandlingsplanen.
                     
                  
               
            
               
            
               Bilag 2: Benchmarks
            
            
               Der foreslås følgende kvantitative benchmarks til at overvåge fremskridt med gennemførelsen af pagten mellem EU og Jordan. Der vil finde overvågning sted regelmæssigt og mindst en gang om året i forbindelse med de planlagte revisionsmekanismer og møderne i forbindelse med det bilaterale samarbejde mellem EU og Jordan.
            
            
                     
                        Jordans tilsagn
                     
                  
                  
                     
                        EU's tilsagn
                     
                  
               
                     
                        - 50 000 job til syriske flygtninge inden udgangen af 2016; 75 000 inden udgangen af 2017; 100 000 inden udgangen af 2018, forudsat at der er tilstrækkelig efterspørgsel efter arbejdstilladelser
                     
                     
                     
                        - uddannelse: offentlig og gratis uddannelse til mindst 140 000 syriske børn i 2016 og mindst 190 000 børn inden udgangen af 2017.
                     
                  
                  
                     
                        Bilateralt
                     
                     
                        Tilsagn om et samlet beløb på minimum 747 mio. EUR i nye midler i 2016 og 2017, herunder:
                     
                     
                        makrofinansiel bistand i form af lån på 200 mio. EUR, forudsat at betingelser er opfyldt
                     
                     
                        108 mio. EUR til humanitær bistand 2016-2017.
                     
                     
                        Syriske flygtninge
                     
                     
                        EU anvender forenklede krav til oprindelsesregler for eksport fra Jordan til EU på følgende betingelser:
                     
                     
                        10 års varighed
                     
                     
                        i 18 særlige økonomiske zoner og industriområder.